UBERA ARANZETA (EH Bildu, 2017-10-20):
Eskerrik asko, mahaiburu anderea. Urkullu jauna, Uriarte anderea.
Bueno, hasteko ariketa bat egitea planteatzen dizuet guztioi, baita zuk ere, Uriarte anderea. Planteatzen dizuet begiak ixtea, goazen guztiok begiak ixtera eta gure pentsamenduan irudikatzera Legebiltzar hau. Legebiltzar hau aretoetan legebiltzarkideak sexuaren arabera sailkatuta. Areto batean emakumean lanean eta beste batean gizonezkoak. Edo goazen irudikatzera gure kaleetan, auzoetan, liburutegietan, dendetan, eremu batzuk emakumezkoentzat eta beste batzuk gizonezkoentzat.
Irudikatu duzue? Egin duzue ariketa? Zer pentsatzen duzue horretaz? Horrelakoa da gure gizartea? Ditugu gure lantegia, Legebiltzarra, dendak eremuka sailkatuta? Horrelako gizartea batera aldeko politikak egin behar ditu botere publikoak? Gobernu batek? Garai batean izan genituen espazioak edo eremuak batzuk gizonezkoentzat eta beste batzuk emakumezkoentzat. Oraindik ere zoritxarrez baditugu eremu batzuk gizonezkoentzat eta beste batzuk emakumezkoentzat, baina zorionez aurrera egin dugu eta poztekoa da, nahiz eta oraindik ere asko dugun aurrera egiteko.
Gizonezkoak eta emakumezkoak sailkatzen ditugunean, batzuentzat balore batzuk lantzen ditugu eta beste batzuentzat beste batzuk. Espazioetan sailkatzeak ere irakurketa zuzena dauka. Espazio batzuk emakumeentzat dira eta beste batzuk gizonezkoentzat. Aldi berean ere, gainera espazioen arteko mailaketa bat egiten dugu, mailaketa bat egiten dugu gizonezkoen eta emakumezkoen artean.
Ez dakit oker nagoen, nire irakurketa bera egiten duzuen edo konpartitzen duzuen. Guzti horrek ondorio zuzena dauka gure gizartea antolatzen moduan, gure gizartearen ereduan, pertsonen arteko harremanetan, gizonezkoen arteko harremanetan, gizon eta emakumezkoen arteko harremanetan.
Hezkuntza Sailak ere bere politikak egiterako orduan balore batzuk indartzen ditu eta beste batzuk ez, gizarte eredu bat bultzatzen du eta beste bat ez, eta mezu bat helarazten dio gizarteari. Beraz, Jaurlaritzak diru publikoarekin sexuaren arabera ikasleak bereizten dituen ikastetxea finantzatzean segregazio bultzatzen ari da. Gizonezkoen eta emakumeen berdintasunaren aurkako politika bultzatzen du.
Mezua zuzena da, eredua argia da eta zoritxarrez gaur da eguna oraindik ere Jaurlaritzak finantziazio publikoa, guztiona den dirua, ikasleak bereizten dituen ikastetxeetara bidaltzen duela. Hori normala da XXI. mendean? Hori da berdintasunaren aldeko hautua egitea?
Azkenean, politikak finantziazioarekin gauzatzen dira. Finantziaziorik ez baldin badago, ez da politikarik. Gauza bat izan daiteke hezkidetza plana, eta gainera astelehenean Uriarte andrea etorri zaigu Hezkuntza Batzordera hezkidetza plan-gida aurkeztera, baina gero beste kontua bat da hezkidetzaren aurkako norabidean doazen politikak bultzatzea finantziazioarekin, guzti horrek dakarren ondorioekin.
Eta gero kexatuko gara, salaketak jarriko ditugu, minutuko isilunea egingo ditugu, baina alfer-alferrik. Hobeto litzateke hausnartzea egiten ditugun politika zertarako diren, zer helburu lortzen duten, zer ekar dezaketen. Eta askotan badakigu ez garela kontziente, horregatik hausnartu beharra dago eta askotan ere ekartzen dituzten ondorioak ez direla bilatutako ondorioak.
Aurreko legegintzaldian argi esan zigun Hezkuntza Sailak ez zuela asmorik kontzertazioan aldaketarik egiteko eta sexuaren arabera segregatzen duten ikastetxeak finantzatzen jarraitzeko asmoa zuela. Hitzez hitz, transkripzioa irakurtzen aritu naiz, eta Uriarte andrearen hitzak izan ziren: "Gobernu hau kontzertua mantentzearen alde dago, eta irizpide ezberdina ekartzeko pisuzko arrazoirik izan ezean, aurrera jarraituko dugu orain arte bezala".
Galdera da, Uriarte anderea, galdera da, Urkullu jauna, ez da botere publikoen betebeharra emakumeen eta gizonezkoen arteko berdintasuna bermatzea? Berdintasuna ez da pisuzko arrazoi bat? Edo, zuen ustez, horrelako politikekin berdintasuna bultzatzen da?
Orain, legegintzaldi berrian gaude, agian hausnartu duzue eta gisa horretako kontzertazioei amaiera ematea erabaki duzue, ez dakit, agian; eta 2018ko aurrekontuei begira indarrean jarriko duzue kontzertazio horri amaiera ematea. Ez dakigu, nahiz eta Erkoreka jaunak egindako adierazpen batzuetan ildo berean jarraitzeko egitasmoari eutsi zion. Ez dakit kontzertazio osoaz ari zen edo justu irizpide honetaz ari zen.
Hala ere, gaurkoan eskertuko genuke argituko bazenigute ea legegintzaldi honetan sexu-segregazioa bermatzen duten ikastetxeekin kontzertazioa mantentzea edo ez, zein asmo daukazue.
Eskerrik asko.